
התובע, יליד 8/8/69, נפגע במהלך עבודתו אצל הנתבעת 1, המבוטחת אצל הנתבעת 2, בתאונה שארעה ביום 24/5/98. 
למעשה, אין מחלוקת בין הצדדים לגבי נסיבות התאונה. התאונה ארעה בעת שהתובע עסק בפירוק וקיפול של מתקן "קרוסלה", שהיה בקריית שמונה, על מנת להעבירו לאתר אחר בטבריה. התובע עסק יחד עם שני עובדים אחרים בפירוק המתקן. המתקן הוא מסוג "טויסטר", מתקן מסתובב עם 12 זרועות כשבסופן מחוברים כסאות עליהם יושבים, כשהקרוסלה מסתובבת. אחד העובדים הפעיל לוח פיקוד חשמלי על מנת להרים רמפות של המתקן עשויות ברזל. הרמפות מורמות באמצעות כבלי פלדה עבים. העובד שהפעיל את לוח הפיקוד, שהוא שלט בקרה רחוק,  פעל על פי הנחיות שניתנו לו על ידי התובע, שהורה לו מתי להפעיל ומתי להפסיק.  עקב תקלה חשמלית כלשהי, לא פעל השלט, ולא הפסיק את פעולת ההרמה. הרמפות המשיכו לעלות והמתקן התחיל לרעוד. בשלב זה, התובע ניגש לכיוון השקע החשמלי על מנת לנתק את המתקן מהחשמל ולהפסיק את פעולת ההרמה, בשלב זה, ובטרם הגיע לשקע, נפלה הרמפה עליו כתוצאה מקריעת כבל הפלדה. 
טענות התובע – 
התובע טוען כי בנסיבות אלה, חלות הוראות סעיף 41 לפקודת הנזיקין וכי יש להעביר את נטל ההוכחה על הנתבעות שעליהן להוכיח כי לא היתה רשלנות מצד הנתבעת שהביאה לאירוע התאונה. התובע לא ידע ולא יכול היה לדעת מה הסיבות שגרמו לתאונה.  הוא לא ידע מדוע לוח הבקרה והפיקוד הפסיק לפעול, ומדוע המשיכו כבלי הפלדה להימתח. לטענתו, התקיימו  התנאים המקדמיים להחלת סעיף 41. עוד טוען התובע כי המתקן הוא "דבר מסוכן" ועל כן, על הנתבעת להוכיח שלא היתה רשלנות מצידה. 
התובע טוען שבכל מקרה יש להטיל אחריות על הנתבעת, גם אם לא יועבר אליה נטל הראיה, שכן התובע ושני עובדים שהיו איתו לא תודרכו כיצד לפעול, למקרה של כשל בלוח הפיקוד. לא הוזהרו מפני סכנה כזו, לא הוזהרו מהאפשרות שכבלי הפלדה יכולים להיקרע והרמפה תיפול, ולא הודרכו כיצד לפעול למקרה שבו יכשל לוח הפיקוד ויהא צורך להפסיק את פעולת המתקן. 
עוד טוען התובע כי אין שום מקום להטיל עליו אשם תורם, כיוון שהוא לא צפה ולא יכול היה לצפות שכבל הפלדה יקרע והרמפה תיפול. התובע לא תודרך ולא הוזהר מפני הסכנות הצפויות, פעל באופן אינסטינקטיבי כדי להציל את המצב ולמנוע תקלה חמורה במתקן. 
טענת הנתבעת 2  - 
התאונה ארעה בשלב הסופי של פעולת פירוק וקיפול המתקן המתבצע באמצעות כננת חשמלית הנשלטת על ידי שלט בקרה מרחוק. בשלב זה איש לא היה אמור להימצא בקרבה למתקן. עקב תקלה כלשהי, שלט הבקרה של הכננת לא הפסיק את פעולתה, והתובע זינק אל מתחת למתקן על מנת להפסיק את זרם החשמל. בשלב זה, נקרעו הכבלים שנמתחים על ידי הכננת כחלק מפעולת פירוק המתקן וזה נפל על התובע. איש אינו אשם בכשל הפתאומי של מערכת פיקוד הכננת. איש לא יכל למנוע את התאונה, והוא היחיד שאשם בה, עת בחר לזנק אל מתחת המתקן המתקפל, בהתעלמו מהסכנות הברורות הכרוכות בכך. התובע הינו עובד מנוסה מאוד, שעבד מאז היותו נער, לסירוגין, אצל המעביד.  המעביד לימד את התובע איך וכיצד להרכיב את המתקן, התובע פעל באופן בלתי סביר בעקבות אירוע פתאומי ובלתי צפוי, ועל כן, אין מקום לייחס אחריות כלשהי לנתבעת. 
המחלוקת בין הצדדים הינה, אם כן, האם יש לייחס אשם לנתבעת בנסיבות מקרה זה, וככל שהתשובה היא חיובית, האם ועד כמה יש לייחס לתובע אשם תורם. 
מחלוקת נוספת בין הצדדים הינה באשר לנזקיו של התובע. כל אחד מהצדדים הגיש חוות דעת מטעמו. המומחים מטעם התובע קבעו לתובע נכות צמיתה גם בתחום הנוירולוגי וגם בתחום הא.א.ג. מומחי הנתבעת קבעו שלא נותרה נכות כלשהי לא בתחום הא.א.ג. ולא בתחום הנוירולוגי. בשל הפער בחוות הדעת שבין הצדדים, מונו מומחים  על ידי בית המשפט. 
המומחה הנוירולוגי קבע שלא נותרה נכות. המומחה הא.א.ג. קבע שנותרה נכות בשיעור של 10%.
דיון -  
לעניין הנסיבות המדויקות של אירוע התאונה, העיד התובע שהוא ביצע את עבודת הפירוק יחד עם שני עובדים. אחד העובדים החזיק בידיו את לוח הפיקוד.  התובע הוא זה שנתן למפעיל הוראות, עמד ליד הרמפות  כדי לוודא שהכל יתבצע באופן תקין. כשהרמפות הגיעו למעלה, הוא הורה למפעיל של לוח הפיקוד להפסיק את ההרמה, אך אז ארעה תקלה בלוח הפיקוד, מתג ההפעלה לא פעל, הרמפות המשיכו להימתח למעלה, אז ר. התובע מהר לכיוון לוח החשמל הקרוב כדי לנתק את החשמל ולהפסיק את פעולת ההרמה. המתקן היה במרחק של 2-3 מטר ממנו ומתחת לרמפה, הוא לא הספיק להגיע, נשמע רעש ואז הרמפה נפלה עליו. התברר שהכננת השתחררה וכבל המתיחה נקרע והרמפה נפלה עליו [סעיף 3 לתצהיר]. 
עד התביעה חלים עמאש, מתאר  את האירוע, בסעיפים 5 ו – 6 לתצהירו. עובד אחר – גמאל מירושלים, הוא שהפעיל את לוח הפיקוד, וסאלח [התובע] הדריך אותו ונתן לו הנחיות. סאלח עמד ליד הרמפה לוודא שהכל תיקן ואין דבר שמפריע לפעולת ההרמה. סלאח אמר לגמאל לעצור כי הרמפות הגיעו למעלה, ואז גמאל לא הצליח לעצור כי לוח הפיקוד לא עבד. הרמפה המשיכה להימתח ואז סלאח מיהר ללוח החשמל הקרוב  - שקע תקע – כדי להוציא את הכבל של החשמל שיפסיק את הפעולה ולפני שהפסיק הרמפה נפלה עליו כי הכננת השתחררה והכבל השתחרר. 
במועד התאונה המעביד לא היה במקום. העובד הבכיר היחיד שהיה במקום הוא התובע עצמו שנתן הנחיות לעובדים האחרים. 
לעניין הכשרתו ועיסוקו של התובע, על פי עדותו [עמ' 1,2 לפרוט']  הוא עובד מאז היותו בגיל 14. עבד בעבודות שונות ובעבודות מזדמנות, החל מעבודות חקלאות ולאחר פטירת אביו במפעל קופסאות, בסבלות. עבד במלון כחדרן ומנקה, וכן בעבודות שמירה. 
לתובע עבר בריאותי ותאונתי כפי שהוא פירט בתשובות לשאלות בחקירתו הנגדית בעמ' 3,4 וכן כעולה ממוצגים נ/3, נ/4 ו – נ/5. 
במקום העבודה האחרון בו ארעה התאונה, עבד התובע בפירוק והרכבה של מתקני לונה פארק. התובע עסק בפירוק ובהרכבה של המתקנים כולל המתקן שבו ארעה התאונה בתדירות של אחת לשבוע או שבועיים [עמ' 4, ש' 19]. משך התקופה האחרונה שבה עבד היה שלושה חודשים. המעביד – שלמה בניטה, לימד אותו איך לפרק, איך להרכיב, ואיך להתקין [שם, ש' 23-25]. 
התובע העיד שלא קיבל הדרכה בעניין הסכנה שיש במתקן ומה קורה במקרה של אירוע כפי שארע [עמ' 5, ש' 1]. התובע פירט את אופן עבודת הפירוק ואופן עבודתה של הכננת [עמ' 5, ש 12 ואילך]. התובע אישר שהוא זה שנתן הוראות למפעיל – "אמרתי לו להרים וכשאני אומר לך להפסיק, תפסיק" [עמ' 7, ש' 15].  הוא נתן את ההוראות כיוון שהוא היה כמו אחראי על המתקן, ובעל הבית היה סומך עליו כיוון שהוא ידע בדיוק מה צריך לעשות, איך זה עובד והוא היה אחראי, הוא ידע איך להרכיב ואיך לפרק [שם, ש' 17-21].התאונה ארעה כאשר המפסק לא פעל, בקרבת מקום יש שקע תקע, במרחק של שני מטר – "הלכתי להוציא, הוצאתי את הכבל, רציתי להוציא, חבר שלי צעק, לא ידעתי מה קרה, ופתאום נפלה הרמפה חזרה". לדבריו הוא לא חשב  על הסכנה הכרוכה בפעולתו, הוא רק חשב למנוע תקלה במתקן [שם, ש' 18-23]. אף אחד לא אמר לו להיכנס מתחת לבמה, היתה זו החלטה שלו. 
הלכה היא שבכל מקרה של תאונת עבודה יש לדקדק דווקא עם המעביד בכל הנוגע להטלת אחריות לתאונה, ולהקל במידה רבה עם העובד בייחוס רשלנותו שגרמה או שתרמה לתאונה. עם זאת, יש לבחון ולבדוק כל מקרה לגופו וכל עניין צריך להילקח בחשבון שעה שבאים לקבוע את חלוקת האחריות לתאונה. 
היסוד הרעיוני לקביעת הלכה זו הוא שהמעביד הוא זה המופקד על העבודה שבמסגרתה מבצע העובד את המוטל עליו, ומתפקידו לדאוג, שתנאי העובדה ושיטות העבודה יהיו בטוחים והעובד יודרך כראוי כיצד לבצע את מלאכתו. על כן, ההלכה קובעת שמעביד חב חובת זהירות מושגית כלפי עובד המועסק על ידו לבל יפגע במהלך העבודה,  וכי במסגרת חובה זו על המעביד להנהיג שיטות עבודה בטוחות שתמנעה סכנות לעובד, סכנות שמעביד סביר צריך וחייב לחזותן מראש [ע"א 417/81 מלון רמדה נ' אמסלם, פד"י לח(1), עמ' 76, ע"א 371/90 סובחי נ' רכבת ישראל, פד"י מז(3),349].
באשר לחובת הזהירות הקונקרטית נדרש בית המשפט להכריע בשאלה האם אדם סביר יכול לחזות מראש את דרך התרחשות הנזק ונסיבותיו המיוחדות של המקרה הספציפי – "הצפיות הטכנית" ובהנחה שאפשר היה לצפות את הנזק, באם אדם סביר צריך היה, כעניין שבמדיניות לצפות נזק זה. זוהי הצפיות הנורמטיבית [ע"א 145/80 ועקנין נ' מועצה מקומית בית שמש, פד"י לז(1), 113]. 
נפסק כי אין מדובר בראיית נולד מדויקת של כל פרטי העניין, אלא ראייתה בקווים כלליים בלבד [ד"נ 12/63 לאון נ' רינגר, פד"י יח(4), 701].  עוד קובעת הפסיקה כי ככלל מובילה הצפיות הטכנית לצפיות הנורמטיבית וההנחה היא כי מקום שבו ניתן לצפות את הנזק חובה לצפותו, אלא אם קיימים שיקולי מדיניות מיוחדים המצדיקים הצרתה של חובה זו [ע"א 243/83 עיריית ירושלים נ' גורדון, פד"י לט(1), 113, וע"א 2061/90 מרצ'לי נ' מ"י פד"י מז(1), עמ' 802]. 
אמצעי הזהירות שעל המעביד לנקוט הינם פונקציה של אופיו יוצא הדופן של הסיכון, של מידת הסיכון ושל מידת הסכנה לשלומו ולבריאותו של העובד הנובעת מאותו סיכון, אם אכן התממש. 
החובה הגורפת של מעביד לנקוט באמצעים סבירים כדי להגן על עובדיו מפני סיכונים המצויים במקום העבודה, או בתהליך העבודה, למנוע ממנו סיכונים מיותרים ולעיתים אף סיכונים בלתי רגילים. חובה זו היא פוזיטיבית ומחייבת את המעביד לנקוט אמצעי זהירות סבירים לשם מניעת נזקי גוף לעובד, כדי להרחיק כמה שניתן סכנות קיימות בעבודה ולהגן על עובדיו [ראה ספרו של עו"ד ויסמן תביעות רשלנות בנזיקין, עמ' 433 עד 437 והציטוטים שם]. 
בע"א 663/88 שיריזיאן נ' לבידי אשקלון, פד"י מז(3), 225, בעמ' 229 נקבע: 
"לדעתי, קיימת חובה כללית וגורפת מצד המעביד לנקוט את כל האמצעים הסבירים כדי לוודא שעובדיו יוכלו לבצע את עבודתם בתנאי בטיחות אופטימאליים. אך שותף גם אני לדעה, כי מהותם ומידתם של אותם אמצעי זהירות משתנות לאור טיבו, שכיחותו וחומרתו של הסיכון, שהמעביד מודע לו או חייב להיות מודע לו. כך, אם המדובר בסיכונים גלויים לעין, שאינם יוצאים דופן במיוחד, הרי יתכן שמספיק להזהיר את העובד מפניהם,ולהדריך אותו לגבי אופן מניעתם. אם הסיכון חמור יותר, או נסתר יותר, או בלתי רגיל, הרי במקביל גוברים מידתם, גיוונם, ותחכומם של אמצעי הזהירות שמעביד סביר חייב לנקוט. לשון אחרת: אמצעי הזהירות הסבירים הינם פונקציה של אופיו יוצא הדופן של הסיכון, של מידת הסיכון, ושל מידת הסכנה לשלומו ולבריאותו של העובד, הנובעת מאותו סיכון, אם אכן יתממש". 
במקרה דנן, רשאי היה התובע להניח מהיכרותו את אופן פעולתה של המכונה שהוצאת השקע מהתקע תימנע את המשך פעילותה של הכננת והרמת הרמפות. 
גם אם לא היו חלות הוראות סעיף 41 לפקודה, אני סבור שדי בראיות הנסיבתיות שהובאו, בדבר דרך פעולתו של המתקן, ובעובדה שגם אם ניתנה הדרכה מפורטת לגבי אופן פירוק והרכבת המתקן, לא הוכח שניתנו הוראות לנקיטת אמצעי זהירות נגד סיכונים, די בכך כדי לבסס את רשלנותה של הנתבעת במידה הנדרשת להעברת הנטל על שכמה, ליישב את אירוע התאונה עם העדר רשלנות מצידה. נטל זה אכן עובר על שכמה של הנתבעת, והיא לא הצליחה להוכיח העדר רשלנות. 
התובע פעל על מנת למנוע נזק למתקן, מתוך הנחה שמעוגנת בניסיון החיים לגבי אופן  פעולתו של המתקן ולגבי העובדה שהוצאת השקע תעצור את המשך הפעולה החשמלית. 
ארעה תקלה במנגנון הפיקוד של המתקן, וכתוצאה מכך בהמשך גם נגרמה התקלה שגרמה לנפילת הרמפה, בנסיבות אלה, עבר לנתבעת הנטל להוכיח שחרף התרחשות זו לא דבק בה כל אשם ובנטל זה לא עמדה הנתבעת. 
עד ההגנה מנהל הנתבעת העיד לגבי אופן הרכבת המתקנים. לדבריו, לאחר הרכבת המתקנים מגיעים מהנדסים חשמל, בטיחות ומכבי אש, ובודקים את המתקנים ורק אז ניתן אישור תקינות למתקן. ניתנה לנתבעת אפשרות להביא מסמכים בעניין זה, מהמשטרה או מגוף אחר, אך לא הוצגו מסמכים כלשהם.  
מעבר לכך, ניתן לומר, כי גם אם היו מוצגים מסמכים, אין בכך כדי לפטור את הנתבעת, שכן מסמכים אלה מדברים על התקינות של המתקנים לאחר הרכבתם, לצורך שימוש לקהל הרחב, אך במקרה שלנו, אין מדובר בתאונה שארעה במהלך השימוש הרגיל, אלא במהלך הפירוק, לאחר תום השימוש.
חוות הדעת שהוגשה על ידי הנתבעת בעניין סיבת היווצרות הנזק, איננה מעלה ואיננה מורידה. מעבר לעובדה שעורך חוות הדעת לא נחקר, הקביעה בחוות הדעת שלפיה המפסק לא פעל ולכן כבל הפלדה נמתח עד למצב שכח המתיחה של הכננת גבר על גבול כח המתיחה של הכבל והכבל נקרע, וכתוצאה מקריעת הכבל נפלו חלקי הבמה על צידם ונחבטו לקרקע, איננה פוטרת את הנתבעת מאחריות. 
אשם תורם -   
למרות נקודת המוצא המקלה לגבי אחריות עובד לתאונת עבודה שבה הוא נפגע, יש לבדוק את התנהלותו של התובע בכל מקרה ומקרה. 
במקרה כאן, מדובר בעובד בעל ניסיון, הבקיא בעבודה של הפירוק וההרכבה של המתקן. עד ההגנה מעיד עליו : 
"הוא היה מתקין, הוא היה פועל בכיר והוא הכיר טוב מאוד את העבודה, אחראי, מיומן, מקצועי ועשה את העבודה על הצד הטוב ביותר". 
כפי שהעיד התובע בעצמו וגם עדי התביעה, התובע נתן הוראות לעובדים האחרים והוא למעשה היה העובד הבכיר שהיה במקום. 
התובע בהיותו העובד הבכיר והמנוסה, היה אמור להיות מודע לסכנה של נפילת רמפה, במיוחד כאשר הבחין בכך שכתוצאה מהמשך פעולתה של הכננת, המתקן התחיל לרעוד. למרות זאת, בחר התובע, במקום להתרחק מהמקום על מנת לשמור לבל יפגע, להיכנס פנימה יותר, כדי לנסות ולהוציא את השקע של החשמל. 
התובע היה מודע לכך שמדובר במתקן מסוכן. זו הסיבה שעבדו על המתקן שלושה אנשים כדי לוודא שאין אנשים בקרבת המתקן, ושלא יווצר סיכון מיותר. 
בפסיקה נקבעו שני מבחנים עיקריים לבחינת האשם התורם: הראשון בהם הוא מבחן האדם הסביר, היינו האם אדם סביר היה נזהר יותר מהנפגע. המבחן השני הוא "מידת האשמה" המציב את התנהגותם של המזיק והניזוק זה מול זה, כדי להשוות ולהעריך, מבחינת האשמה המוסרית את מידתם ומשקלם של מעשיו ומחדליו של כל אחד מהם [ראה ע"א 449/81 ו – 492/81 פד"י לח(4), 75]. 
ככל שדרגות החופש של העובד הן מצומצמות, כך הנטייה היא להקל עימו.  לעומת עובד שהוא בעל כישורים וותק כזה או אחר הנותנים בידו לשלוט במידה כזו או אחרת על העבודה.  
נראה לי שאדם סביר הנוכח לראות שלוח הבקרה אינו פועל, ולכן הכננת ממשיכה לעבוד וכתוצאה מכך המתקן מתחיל לרעוד, אדם סביר כזה היה מתרחק מהמקום כל עוד נפשו בו, ולא מנסה לקחת סיכון ולהיכנס אל מתחת למתקן הרועד. 
בנסיבות אלה, אני סבור שיש לייחס לתובע אשם תורם בשיעור של 20%. 
לעניין הנזק – 
לאור הפער בחוות הדעת הסכימו הצדדים למינויים של מומחים מטעם בית המשפט [פרוט' דיון מיום 26/1/04 ופרוט' הדיון מיום 30/6/04]. 
הנוירולוג  - ד"ר פלד, מסכם בחוות דעתו בפרק דיון ומסקנות : 
"מר סאלח גרבאן נפגע במאי 1998, בתאונת עבודה. הוא נחבל בראש, בצוואר ובגב. לא איבד הכרה ולא הקיא, לא היתה שכחה [אמנזיה] רטרוגרדית. מנתונים אלה ניתן להבין שחבלת הראש לא היתה קשה ולא נגרם לו זעזוע מוח. לדבריו, מאז התאונה הוא סובל מסחרחורות וטשטושי ראיה, הפרעות בנשימה, כאבים בגב ומיחושים בגפיים. בבדיקתי לא התרשמתי מכל הפרעה במישור הנפשי והנוירולוגי. אין במסמכים ביטוי להתפתחות בעיה נוירולוגית או נפשית פוסט טראומתית אובייקטיבית... ".
 המומחה קבע כי לא נותרה לתובע נכות צמיתה. 
מומחה א.א.ג – ד"ר יהושע דנינו קובע: 
"מדובר בגבר שנחבל בין היתר באפו בתאונת עבודה ביום 25/5/98 המתלונן על הפרעה בנשימה מהאף,  המתלונן עבר ניתוח יישור מחיצת האף לשיפור הנשימה דרך האף. מהבדיקה הנוכחית שעצמות נזליות במקום, ברור שהמתלונן לא עבר שבר קשה באף, שכן המתלונן לא עבר רפוזיציה של עצמות האף ומצבן בבדיקה הנוכחית לא מראה שבר קשה.  אמנם נמצאה אצל המתלונן סטייה במחיצת האף שבגינה עבר ניתוח יישור מחיצה, אך אין וודאות שסטייה זו נגרמה מהחבלה הנדונה או הוחמרה כתוצאה מהחבלה. למתלונן חיך גבוה, דבר המצביע על הפרעה בנשימה דרך האף בגיל הגדילה. הפרעה כזו יכולה להיות תוצאה של מס' גורמים, ביניהם גם סטייה של מחיצתה אף. לא נמצא בתיק הרפואי תלונות על הפרעה בנשימה לפני התאונה. למרות שהעדר תלונה כזו לא שולל סטייה של מחיצת האף. בבואנו לדון בנכות המגיעה למתלונן, יש לזכור שקיים שינוי מינימאלי עד קל של צורת האף היום, לעומת תמונה של רישיון הנהיגה משנת 93. שינוי זה יכול להיות תוצאה הן של החבלה הנדונה, עם תרומה של תוצאות ניתוח האף שעבר". 
המומחה מציין ששינוי זה מתאים לסעיף 69(1)א לתקנות המל"ל המקנה 0% נכות, למרות שבתקנה מצוין ללא הפרעה בנשימה, ואילו לתובע יש הפרעת נשימה שיכולה בחלקה או כולה להיות לא קשורה לתאונה, אך לא ניתן להוכיח שלא נגרמה מהתאונה.   ההפרעה בנשימה, לפי הבדיקה בבית חולים כרמל, מראה הפרעה קשה בכל צד, אך ההפרעה הכללית הינה בינונית, לאור העדר תגובה למכווצים בבדיקה זו, וחוסר התאמה לבדיקה הקלינית, בוצעה בדיקה רינומנומטרית נוספת שהראתה הפרעה בנשימה בינונית.  הפרעה זו כשלעצמה אינה מקנה נכות לפי סעיף 69(2)(א) אך לאור הצירוף של ההפרעה יחד עם שינוי קל בצורת האף, סבור המומחה שיש מקום לקבוע נכות ביניים של 10% לפי סעיף 69(1)ב מותאם. 
לעניין הנכות הזמנית, ממליץ המומחה לתקופת אי כושר זמנית של שבוע אחד לאחר התאונה, ו – 10 ימים אחרי ניתוח האף. 
ב"כ הנתבעת מבקש לקבוע כי לתובע לא נותרה נכות רפואית כלל. 
לעניין הנוירולוג מפנה ב"כ הנתבעת לחוות הדעת של ד"ר פלד. 
לעניין א.א.ג, מפנה ב"כ הנתבעת לכך שחוות דעתו של ד"ר דנינו אינה חד משמעית שכן הוא מציין שאין וודאות שהסטייה באף וההפרעה בנשימה, קשורים לתאונה.  העדר יכולת לשלול קיומו של קשר סיבתי, אין בו כדי להקים הנחה בדבר קיומו של קשר סיבתי. 
עמדתו זו של ב"כ הנתבעת איננה מקובלת עלי, שכן גם המומחה מטעמו – ד"ר פרדיס מילו, מציין בפרק הדיון שבחוות דעתו : 
"... נחבל בין היתר באפו ואשר כעת מתלונן על קושי בנשימה דרך האף, נחירה לילית ושינוי צורת האף... שינוי צורת האף כפי שנמצאה אצל הנבדק הינה, הן תוצאה של חבלה באף והן תוצאה של הניתוח אותו הוא עבר. להערכתי עקימות מחיצת האף לא נגרמה עקב התאונה הנדונה, אך אין ביכולתי להוכיח הערכה זו, לכן, אין מנוס מלקשור בין שינוי צורת האף לבין התאונה הנדונה..." 
ואין מחלוקת שהתובע נפגע בין היתר באפו, ולאור העובדה כי לפני אירוע התאונה אין בתיק הרפואי עדות על בעיות נשימה ואף,   ואלה מצויות רק לאחר התאונה, קיים קשר סיבתי בין התאונה לפגיעה באף.  
על כן, אני מקבל את קביעתו של ד"ר דנינו וקובע כי לתובע נותרה נכות רפואית בשיעור של 10% בתחום הא.א.ג. 
אני מסכים עם דברי ב"כ הנתבעת שנכות שכזו יש בה מימד אסתטי, ופחות תפקודי, אם כי, לא ניתן לומר שאין שום השפעה תפקודית. 
כידוע, בנכות בסדרי גודל של עד 10% נהוג לקבוע סכום פיצוי גלובאלי מתוך הנחה שמטבען של נכויות אלה, שהן אינן יכולות להשפיע על כושר התפקוד בנוגע להשתכרות, ומכל מקום שהשפעתן התפקודית היא נמוכה [ראה לעניין זה ספרו של קציר, "פיצויים בשל נזקי גוף", מהדורה חמישית עמ' 259]. 
פירוט הפסדיו של הנתבע:
שכרו של התובע בעת שעבד אצל הנתבעת 1 עובר לתאונה היה 2,500 ₪ סכום זה בצירוף הצמדה כערכו היום הוא 3,100 ₪. 
הפסד שכר מלא לעבר – 
התובע מבקש לפסוק לו הפסד שכר מלא  למשך תקופה של שנה וכן הפסד שכר חלקי בשיעור של 15% משכרו מאז שנה לאחר התאונה ועד היום. 
ב"כ הנתבעת, לעומת זאת, מפנה לקביעתו של ד"ר דנינו באשר לנכות הזמנית, אך יחד עם זאת, מציע לפצותו בגין חודש אחד של הפסד השתכרות.
כפי שניתן ללמוד מהמסמכים שצורפו ע"י התובע, שעבד גם לפני כן, לסירוגין ובעבודות מזדמנות, המשיך לעבוד גם אחרי התאונה באותו אופן. 
למרות המלצתו של ד"ר דנינו, אני סבור, בנסיבות העניין, ולאור העובדה  כי המל"ל הכיר לתובע בדמי פגיעה לתקופה של 6 חודשים,שיש להעמיד את שיעור הפסד השכר לעבר על הפסד מלא של 6 חודשים. 
הפסד שכר מלא לעבר : 

3,100 X  6 = 18,600 ₪.  
הפסד שכר חלקי לעבר - 
התובע חזר לעבוד לסירוגין. 
למרות שמדובר בנזק מיוחד שיש להוכיחו, בהעדר נתונים מלאים מחד, ומאידך, בהתחשב בשיעור הנכות, אני סבור שיש לפסוק סכום גלובאלי לגבי הפסד שכר חלקי. 
אני קובע לתובע הפסד שכר גלובאלי בסך – 10,000 ₪.
סה"כ הפסד שכר לעבר: 28,600 ₪. 
הפסד שכר לעתיד – 
התובע  עובד מאז היותו בגיל 14 בעבודות בסיסיות ומזדמנות. אין לו כל הכשרה, ועל כן, שיעור הכנסתו הצפוי הוא בסדר גודל של שכר מינימום. 
מדובר בנכות בשיעור של 10% שהשלכתה התפקודית נמוכה.כנהוג ייקבע פיצוי גלובאלי במקרה זה. 
לאחר ששקלתי את כל הנסיבות והנתונים, ובהתחשב בגילו של התובע ובכושר השתכרותו על פי נתוניו האישיים, אני פוסק לתובע שכר גלובאלי בסך 50,000 ₪. 
כאב וסבל – 
בהתחשב בנכות הרפואית שנקבעה, במהות הפגיעה, בניתוח שעבר, ובאי הנוחות שנגרמת לתובע כתוצאה מקשיי הנשימה, אני קובע לתובע פיצוי בסך 40,000 ₪. 
הוצאות רפואיות ונסיעות – 
התובע מבקש עבור הוצאות רפואיות, נסיעות. לא הומצאו אישורים על כך.  גם בעניין זה, אני סבור שיש לפסוק סכום גלובאלי. 
אני פוסק לתובע סך של 2,500 ₪. 
עזרת צד ג' - 
לא מצאתי מקום לפסוק בגין עזרת צד ג', בהתחשב במהות וסוג הפגיעה, ובכך שלא הוכחו הוצאות אלה. 
לסיכום, אני קובע את נזקיו של התובע כדלקמן:
הפסד שכר לעבר : 

28,600 ₪;
הפסד שכר לעתיד:

50,000 ₪;
כאב וסבל:


40,000 ₪;
הוצאות רפואיות ונסיעות:
2,500 ₪
סה"כ:



121,100 ₪. 
אשם תורם – 20% - 

24,220 ₪. 
סה"כ :



96,880 ₪. 
ניכוי מל"ל - 


30,247 ₪;
סה"כ:



66,633 ₪. 
אני מחייב את הנתבעות ביחד ולחוד, לשלם לתובע את הסך של 66,633 ₪, בתוך 30 יום, שאם לא כן, הסכום ישא הפרשי הצמדה וריבית כחוק מיום פסה"ד ועד התשלום המלא בפועל. 
כמו כן, אני מחייב את הנתבעות, ביחד ולחוד, לשלם לתובע הוצאות משפט ושכ"ט עו"ד בסך 10,000 ₪ + מע"מ. 
5129371

546783135129371
54678313בסיכומיו מציין ב"כ הנתבעת 2 כי שיעור ההשתתפות העצמית של הנתבעת מס' 1, על פי תנאי הפוליסה, הינו סך של 3,000 ₪. על כן בחלוקה הפנימית בין הנתבעות, הנתבעת מס' 1, תישא בסך של 3,000 ₪, וביתר הסכום  תישא הנתבעת מס' 2. 
ניתן היום,  כ"א אייר תשס"ח, 26 מאי 2008, בהעדר הצדדים. 
יוסף בן חמו 54678313-/

